**Nedenstående tekst var fremsendt fra OK SNAB forud for klubledermødet 5/2-2018. Indholdet blev drøftet på møde og et flertal af forsamlingen tilsluttede sig indholdet omkring ændringer til divisionsturneringen. Dette fremgår ikke af referatet fra mødet, men dette bilag er tænkt som et tillæg til referat.**

**Per Eg videregiver bilagets indhold til arbejdsgruppen bag nyt reglement for divisionsturneringen.**

Kate Nielsen, 24. februar 2018.

Kommentarer til forslag til ny struktur for divisionsturneringen – fra OK Snab.

Forslaget lægger op til 3-5 divisionsmatchweekender med match i 2. division om lørdagen, i 1. division om søndagen, og for Sydkredsen: 3. divisionsmatch i forbindelse med 1. eller 2. division. Samme weekend i alle 3 kredse. Tre 2. divisionsklubber konkurrerer om lørdagen, den 4. er arrangør. Tilsvarende om søndagen.

Måske vil de mange mulige point betyde, at der deltager lidt flere fra de 3 (hhv. 6) dystende klubber - hvis løberne altså er i klubberne. Men ellers kan flere matcher let betyde at der kommer færre fra den enkelte klub pr. match.
Alt i alt forudser vi flere løb med færre deltagere i hvert løb (måske 160-220 løbere). Dermed vil det ikke være specielt attraktivt at afholde (stort arbejde, ingen indtjening) eller at deltage i (ret få konkurrenter). Vi risikerer, at kvaliteten daler.

Det kan være en udfordring, at finde arrangører til de løb vi har i dag, hvordan skal man finde til endnu flere løb?

Vi mener, at vi skal gå den modsatte vej: Sørge for at få flere deltagere til de løb vi allerede har, bl.a. ved at koordinere med Nordkredsens løb, så der ikke er løb samtidig.
Desuden skal 1. og 2. divisions-løbere have god mulighed for at løbe de samme løb, præcis som det i stor udstrækning sker i Sydkredsen i dag (det er begrænset, hvor mange der vil komme både lørdag og søndag).

Forslaget med 25 % afkortede længder af JFM/SM giver i mange af både voksen- og ungdomsklasserne så korte baner, at det ikke er værd at køre efter. Når nu vi synes o-løb er sjovt, hvorfor skal det så overstås så hurtigt? H21-banen (11-12 km), bliver til gengæld meget lang, med et stort ekstraarbejde for banelægger og korttegner til meget få løbere.

Klasser og point:
Forslaget betyder, at der i hver klasse (fra de 3 konkurrerende klubber i divisionen) er én dyst. -Klubberne konkurrerer altså ikke mod hinanden 2 og 2.

I hver af klasserne H-10, D-10, H-12 og D-12 konkurreres om 1-8 point. Det vil lægge et alt for stort pres på vores yngste løbere. (Hidtil H/D-10, H/D-12B og begynder: 1 point og i alt max 3 pr klub).

Vi synes, det er positivt, at give ungdomsløbere større betydning (men det skal være velafvejet i forhold til fordele og ulemper).

Vi mener, der er alt for mange aldersklasser hos de voksne, her ville en klasse for hvert 10 år være mere hensigtsmæssig, så alle dog får nogen at konkurrere med.

B- og C-klasser hos voksne: Det er altid et problem at definere, hvem der hører til i disse klasser.
Med op til 4 point i klassen kan man frygte, at det bliver fristende at flytte et par rutinerede løbere til disse klasser. Og så er klassen jo ikke længere for de nye og mindre rutinerede, som vi gerne vil have involveret og motiveret for vores sport og med ud til løb. Og vi skal igen have diskussionerne om, hvornår det er ok at en A-løber flyttes i fbm. skader etc.
Vi vil foreslå, at flere løbere kan få point, men max 2 point.

Til divisionsfinale med 6 store klubber i samme dyst (468 løbere i 2017), er der ikke point til ret mange af løberne i de store klasser. Det er ikke ret motiverende for deltagelse.

-Vi uddyber gerne, når vi ses på mandag.